Mazurek, Milan, poslanec NR SR (2020-11-25):
Tak, vážené dámy, vážení páni, ktorí ste tu ešte ostali, dovoľte mi, taktiež prispieť svojou troškou do rozpravy a pomôcť predstaviť náš zákon, ktorý úplne fantastickým spôsobom a mimoriadne dôležitým spôsobom rieši sociálnu krízu, ktorú na Slovensku dnes zažívame. Zo všetkým strán sa na nás hrnú informácie, ktoré sú svojím spôsobom pravdivé, ale aj nesmierne závažné o tom, že Slovenská republika starne, že naše obyvateľstvo starne, že sa rodí čoraz menej detí, že ľudia sa dožívajú čoraz síce väčšieho veku, ale tá populačná časť, ktorá je už v dôchodkovom veku, neustále narastá, že tá ťarcha na dôchodkový systém sa stáva neudržateľná, že dôchodkový systém je deficitný a všetky ďalšie problémy, ktoré sú z toho, ktoré z toho vyplývajú a ktoré sú spojené vždy s tým jedným konkrétnym bodom, kde tá kríza začína. A to je v tom, že do slušných, poctivých, pracujúcich rodín na Slovensku sa rodí čoraz menej a menej detí a tieto deti sa rodia čoraz neskôr a neskôr. A v tomto absolútne zlyháva sociálna politika štátu, ktorá by mala motivovať predovšetkým mladé rodiny k tomu, aby tieto deti mali. A bez ohľadu na to, akú majú farbu, aké majú vierovyznanie. Dôležité je to, že sú títo ľudia slušní a že chcú pracovať pre Slovenskú republiku a budovať krajší, lepší štát a zabezpečovať budúcnosť nielen nám, ale aj našim deťom v budúcnosti, ktoré predsa nemôžeme nechať napospas a nechať ich narodiť sa do sveta, ktorý je v podstate neistý. A kde nielen dôchodkový systém, ale celkovo sociálny systém štátu a štátna správa sa rúca, pretože neexistuje nejaký predpoklad riešenia tejto situácie v tomto konkrétnom období. Nie je teraz päť minút pred dvanástou, je päť minút po dvanástej a my už konečne musíme začať nejak konať. Je úplne nutné teraz prestať zohľadňovať nejaké ekonomické faktory, ale urobiť všetko preto, aby sme tú pôrodnosť v slušných rodinách nakopli. Aby sa tých detí rodilo viac, aby sa ten dôchodkový systém v budúcnosti nezrútil a aby sme si nepovedali o 40 či 50 rokov, že Slovensko v podstate zmizlo z mapy sveta, pretože jeho národ proste zmizol so štátom, ktorý sa jednoducho nestaral o to, aby sa v ňom rodilo dostatočne veľa detí, ktorý sa nestaral o to, aby podporoval mladé rodiny, mladé mamičky v tom, aby mali čo najviac detí. A práve z tohto dôvodu navrhujeme úplne revolučný, úplne špičkový sociálny zákon, ktorý je pilierom nášho programu v tejto oblasti a ktorý hovorí o tom, že materská, teda tá dávka, príspevok, ktorý dostáva žena od štátu, lebo poznáme dva príspevky, teda tú materskú a poznáme rodičovský príspevok. Rodičovský príspevok žena poberá teda tie tri roky pokiaľ sa jej narodí dieťa, zatiaľ čo materská je na šesť mesiacov, ale podmienkou jej získania je predtým 270 dní nemocenského poistenia, to znamená, že musela predtým pracovať. My navrhujeme, aby nielen táto materská sa zvýšila zo 75 % vymeriavacieho denného základu, ako je tomu dnes, na 90 %, ale aby táto materská trvala počas celých troch rokov. Môže to byť mimoriadne nákladné, ale je to mimoriadne potrebné, pretože kríza, ktorú môže spôsobiť stav, ktorý tu dnes máme v budúcnosti, je ďaleko horšia a ďaleko nákladnejšia ako opatrenia, ktoré potrebujeme prijať teraz a ktoré tu aj navrhujeme. Okrem tohto taktiež trváme na tom a navrhujeme to, aby nárok na materskú nemali len ženy, ktoré majú teda tých odpracovaných 270 dní predtým než vznikol ten nárok na poberanie materskej, ale mali to aj študentky, vysokoškolské študentky alebo akákoľvek žena s minimálne stredoškolským vzdelaním. V preklade to znamená to, máš výučný list, môžeš poberať materskú na celé tri roky. Toto je obrovský motivačný faktor. Toto je obrovská pomoc od štátu, ktorá by pomohla množstve žien v tých úvahách mať dieťa, nemať dieťa. Keď vidíme napríklad študentky stredných škôl alebo vysokých škôl, ktoré si povedia, že ak v tejto chvíli otehotniem, jediné čo mi ostane, je ten rodičovský príspevok od štátu, čo je nejakých 270 eur. Z toho proste dieťa uživiť nemôžem, z toho dieťa uživiť nedokážem, z toho mu nedokážem zabezpečiť základné potrebné položky na jeho výchovu a potom tie úvahy dopadajú vždy rovnako, že tá žena to dieťa odkladá stále ďalej a ďalej. Potom vidíme, že už v roku 2016 bol priemerný vek, kedy sa žena stávala prvorodičkou 27 rokov. To je nesmierne veľa a, bohužiaľ, tá tendencia ukazuje, že to bude len stále stúpať a my sa tomu musíme ako Národná rada zodpovedne postaviť a musíme nariadiť také opatrenia alebo prísť s takými opatreniami, ktoré môžu pomôcť túto situáciu zvrátiť, a pomôcť ľuďom na Slovensku, nielen žiť lepší život, ale zároveň mamičkám k tomu, aby si mohli dovoliť mať na Slovensku deti. To znamená, že každá žena, ktorá má minimálne ten výučný list, by mohla poberať tri roky materskú, ktorá by za predpokladu, že predtým nemá odpracovaných tých 270 dní, tvorila 90 % z minimálnej mzdy, čo je úplne fantastická pomoc v porovnaní s tým, čo tu máme dnes. Čiže, drahé kolegyne, kolegovia, v prípade, že máte záujem na tom, aby sme s touto situáciou niečo robili, v prípade, že chcete, aby sme túto situáciu riešili a uvedomujete si rovnako ako náš poslanecký klub, že Slovensko sa touto demografickou krízou rúti do záhuby, máte jedinečnú možnosť podporiť tento návrh zákona alebo prípadne prísť s obdobným návrhom, aby sa táto situácia riešila, pretože času už nieže máme málo, my už nemáme žiadny čas na to, aby sme čakali a premýšľali nad tým, čo budeme robiť. My musíme konať prakticky okamžite. Tá kríza neklope na dvere. Tá kríza už dávno dvere vykopla a stojí rovno pred nami a my sa jej dívame do očí. Z tohto dôvodu budem vďačný za každý jeden hlas, za každú jednu podporu tohto návrhu zákona. Budem vďačný za to, že pomôžete mladým slušným rodinám na Slovensku. Znovu opakujem pre tých, ktorí by už z princípu chceli hľadať nejaké dôvody, prečo tieto zákony nepodporiť, všetkým slušným rodinám bez nejakých rozdielov, aby sa mohlo na Slovensku do týchto rodín rodiť viac detí. Toto mimoriadne potrebujeme a toto môže slovenskej ekonomike v budúcnosti pomôcť. Takže ďakujem veľmi pekne za podporu a verím, že tento návrh zákona prejde do druhého čítania.